O mașină care se deplasa cu viteză mare a intrat în coliziune cu unul dintre grilajele din perimetrul de securitate din jurul Casei Albe din Washington. Șoferul a decedat în urma impactului, însă incidentul de sâmbătă noapte nu a reprezentat o amenințare directă pentru securitate, au declarat serviciile secrete americane, citate de AFP, titrează Agerpres.
"Chiar înainte de ora 22:30, un vehicul care circula cu viteză mare s-a ciocnit de una din porţile perimetrului de securitate din jurul Casei Albe", a declarat Secret Service pe contul său din reţeaua de socializare X.
Membrii serviciilor de securitate prezenţi la faţa locului au încercat imediat să-l salveze pe şofer, dar acesta "decedase deja", potrivit aceleiaşi postări.
O anchetă este în curs, dar Anthony Gugielmi, purtător de cuvânt al Secret Service, responsabilă de securitatea Casei Albe, a precizat că nu a existat "nicio ameninţare şi nici implicaţii pentru securitatea publică".
În ianuarie, şoferul unei maşini a fost arestat pentru că lovise şi el un gard din perimetrul de securitate.
În ultimii ani, Casa Albă a făcut obiectul mai multor tentative de intruziune, destul de îngrijorătoare pentru ca serviciile de securitate să decidă în 2020 să construiască o nouă barieră, mai înaltă şi dintr-un metal mai rezistent în jurul perimetrului reşedinţei prezidenţiale.